PMIndiaData/PMIndiaSum huggingface dataset:
ராஜஸ்தான் மாநிலத்தில் வறட்சி மற்றும் தண்ணீர் பற்றாக்குறை குறித்து பிரதமர் நரேந்திரமோடி உயர்மட்டக்குழுவினருடன் ஆலோசனை

ராஜஸ்தான் மாநிலத்தில் வறட்சி மற்றும் தண்ணீர் பற்றாக்குறை நிலவரம் குறித்து பிரதமர் நரேந்திரமோடி இன்று உயர்மட்டக் குழுவினருடன் ஆலோசனை நடத்தினார்.. இந்த கூட்டத்தில் ராஜஸ்தான் முதலமைச்சர் திருமதி. வசுந்தரா ராஜே சிந்தியா மற்றும் மத்திய அரசின் மூத்த அதிகரிகள், ராஜஸ்தான் மாநில அரசின் உயர் அதிகாரிகள் பங்கேற்றனர். ராஜஸ்தான் மாநிலத்திற்கு தேசிய பேரிடர் பொறுப்பு நிதியத்தில் (என்.டி.ஆர்.எப்) இருந்து 911 கோடியே 64 லட்சம் ரூபாய் ஒதுக்கப்பட்டுள்ளது. மாநிலத்தின் இருப்பு நிதி கணக்கு நிகர்செய்த பின் எஞ்சிய இத்தொகை வழங்கப்பட்டுள்ளது. 2015-16ம் நிதி ஆண்டில் என்டிஆர்எப் நிதியில் மத்திய அரசின் பங்கான 827 கோடியே 25 லட்சத்துடன் இது கூடுதல் நிதியாகும். இது தவிர மாநில 2016- 17ம் நிதி ஆண்டில் மாநில பேரிடர் பொறுப்புக்குழு நிதியில் முதல் தவணையாக 434 கோடியே 25 லட்சம் வழங்கப்படுகிறது. ராஜஸ்தான் மாநிலம் கடந்த 67 ஆண்டுகளில் 61 ஆண்டுகள் வறட்சியில் இருந்தது என்பதை முதலமைச்சர் வசுந்தரா சுட்டிக்காட்டினார். குடிநீர் பற்றாக்குறையால் மாநிலத்தில் மக்கள் படும் சிரமங்களையும் அவர் விரிவாக எடுத்துரைத்தார். மாநிலத்தில் முதலமைச்சரின் ஜல் சவுலாம்பன் அபியான் திட்டத்தின் கீழ் கடந்த நான்கு ஆண்டுகளில் 7 லட்சம் நீர்சேமிப்புத் திட்டங்களை உருவாக்கி இருப்பது பற்றியும், இதில், 1 லட்சம் நீர்சேமிப்பு திட்டங்கள் ஜூன் 30, 2016க்குள் நடைமுறைப்படுத்தப்பட இருப்பது பற்றியும் பிரதமரிடம் முதலமைச்சர் எடுத்துரைத்தார்.. ராஜஸ்தான் மாநிலம் குறு பாசனத்திட்டத்திற்கு நர்மதா நதிநீரை பயன்படுத்தி வருகிறது என்றும் கூறினார். அப்போது நீர் சேமிப்புத் திட்டங்களை பெரும் மக்கள் திட்டமாக செயல்படுத்த பிரதமர் அறிவுறுத்தினார். என்.சி.சி., என்.எஸ்.எஸ். என்.ஒய்.கே.எஸ். மற்றும் சாரணர், சாரணீய இயக்கங்கள் வாயிலாக நீர் சேமிப்புத் திட்டங்களை நிறைவேற்ற அவர் வலியுறுத்தினார் கழிவுநீர் மேலாண்மை, மாடிகளில் மழைநீர் சேமிப்புத் திட்டங்களின் அவசியத்தையும் பிரதமர் வலியுறுத்தினார்.. சர்வதேச அளவில் இதுபோன்ற நல்லத்திட்டங்களை ஆய்வு செய்யலாம் என்று கூறிய பிரதமர், மக்கள் பங்களிப்புடன் மாநிலத்தில் பாரம்பரியமாக மேற்கொள்ளப்படும் பாவடி நீர்சேமிப்புத் திட்டங்களை நடைமுறைப்படுத்த வேண்டும் என்றும் வலியுறுத்தினார். அப்போது பாவடி திட்டம் மாநிலத்தில் வெற்றிகரமாக செயல்படுத்தப்படுகிறது என்றும், நாகூர் மாவட்டம் குச்சாமன் நகரில் இது புத்துணர்வுடன் தொடங்கப்பட்டுள்ளது என்றும் முதலமைச்சர் எடுத்துக்கூறினார். இதை பெரிய அளவில் பிற இடங்களிலும் செய்வதாக முதல்வர் உறுதி அளித்தார். திடக்கழிவு மேலாண்மை மற்றும் கழிவு நீர் மேலாண்மையில் குறைந்தது ஒரு நகரை மாதிரி நகரமாக மாற்ற வேண்டும் என்று அறிவுறுத்திய பிரதமர் மோடி, அருகில் உள்ள ஊரகப்பகுதிகளின் நீர் திட்டங்களை ஒருங்கிணைத்தல், நகரில் எரிவாயு மூலமான போக்குவரத்து கட்டமைப்புகளை உருவாக்க வேண்டும் என்றும் பிரதமர் வலியுறுத்தினார். மத்திய மாநில ஒருங்கிணைப்புடன் பணிகளை இணைந்து செய்ய வேண்டும் என்ற கருத்துடன் கூட்டம் நிறைவடைந்தது.
பிரகாஷ் பூரப் தினத்தையொட்டி ஸ்ரீ குரு கோவிந்த் சிங் ஜிக்கு பிரதமர் மரியாதை

ஸ்ரீ குரு கோவிந்த் சிங் ஜியின் பிரகாஷ் பூரப் தினத்தையொட்டி பிரதமர் திரு நரேந்திர மோடி மரியாதை செலுத்தியுள்ளார். இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது; " ஸ்ரீ குரு கோவிந்த் சிங் ஜியின் பிரகாஷ் பூரப் புனித தினத்தையொட்டி, நான் அவருக்கு தலைவணங்குகிறேன், மனித குலத்திற்கு சேவை செய்வதில் அவர் ஆற்றிய பங்களிப்பை நினைவு கூர்கிறேன். அவரது ஈடு இணையற்ற தீரம் வரும் காலங்களிலும் மக்களை தொடர்ந்து ஊக்குவிக்கும்."
திரு மண்ணாத்து பத்மநாபனுக்கு அவரது பிறந்த நாளன்று பிரதமர் அஞ்சலி

திரு மண்ணாத்து பத்மநாபனுக்கு அவரது பிறந்த நாளன்று பிரதமர் திரு நரேந்திர மோடி அஞ்சலி செலுத்தினார். "சமுதாய சேவை, சமூக நீதி மற்றும் கலாச்சார புத்தாக்கத்துக்கு மிகச்சிறந்த பங்காற்றியதற்காக திரு மண்ணாத்து பத்மநாபன் அவர்களுக்கு இனிவரும் தலைமுறைகள் நன்றியோடு இருக்கும். அடுத்தவர்களின் மேம்பாட்டுக்காக தமது வாழ்க்கையை அவர் முழுவதும் அர்ப்பணித்தார். அவரது பிறந்த நாளன்று எனது பணிவான வணக்கங்களை செலுத்துகிறேன்," என்று தமது டிவிட்டர் பதிவில் பிரதமர் கூறியுள்ளார். ——
தேசிய சிறுவர் விருது’ 2019 பெற்றவர்களோடு பிரதமர் கலந்துரையாடல்

2019 ஆம் ஆண்டிற்கான பிரதம மந்திரி தேசிய சிறுவர் விருது பெற்றவர்களோடு பிரதமர் திரு. நரேந்திர மோடி இன்று (24.01.2019) கலந்துரையாடினார். குழந்தைகள் தங்களது சிறப்புச் சாதனைகள் மற்றும் ஊக்கம் தரும் கதைகளை விவரமாக எடுத்துக்கூறினர். பிரதமர், விருது பெற்றவர்களின் சாதனைகளை பாராட்டி வாழ்த்துக் கூறினார். இந்த விருதுகள் திறன்மிக்க குழந்தைகளை அங்கீகரிப்பதற்கான ஒரு வாய்ப்பை வழங்குவதோடு, மற்றவர்களுக்கு ஓர் உந்து சக்தியாக இருப்பதாகவும் பிரதமர் கூறினார். அபாரமான திறன் கொண்ட இந்தக் குழந்தைகள், இயற்கையோடு தங்களை தொடர்ந்து சம்பந்தப்படுத்திக் கொள்ள வேண்டும் என்று பிரதமர் வலியுறுத்தினார். பிரதமரின் கையெழுத்தைக் கோரிய குழந்தைகளோடு, சில சுவையான தருணங்களை பிரதமர் பகிர்ந்து கொண்டார். பின்னணி தேசிய சிறுவர் விருதுகள் இரு பிரிவுகளில் வழங்கப்படுகின்றன: தனிநபர்களுக்கு சிறுவர் சக்தி விருதுகள்; குழந்தைகளுக்காக பணியாற்றும் அமைப்புக்களுக்கும் தனிநபர்களுக்கும் சிறுவர் கல்யாண் விருதுகள். இவ்வருடத்திற்கான சிறுவர் சக்தி விருதுகளுக்கு 783 விண்ணப்பங்கள் பெறப்பட்டன. மகளிர் மற்றும் குழந்தை வளர்ச்சி அமைச்சகம் புதுமை, பள்ளி சார் கல்வி, விளையாட்டு, கலை, கலாச்சாரம், சமூக சேவை மற்றும் வீர தீர செயல்கள் ஆகிய பிரிவுகளின் கீழ், விருது பெறுவதற்கு 26 பேர் தேர்ந்தெடுக்கப்பட்டனர். தேசிய தேர்வுக்குழு சிறுவர் கல்யாண் விருதுக்கு இரண்டு தனிநபர்களையும், மூன்று அமைப்புக்களின் பெயர்களையும் முடிவு செய்தது.
இந்திய விமானப் படையில் தேஜஸ் போர் விமானம் சேர்ப்பு- பிரதமர் பெருமிதம்

இந்திய விமானப் படையில் தேஜஸ் போர் விமானம் சேர்க்கப்பட்டதற்கு பிரதமர் திரு நரேந்திர மோடி பெருமிதம் தெரிவித்துள்ளார். இதனையொட்டி, இந்துஸ்தான் ஏரோநாட்டிக்கல் நிறுவனத்திற்கும் (HAL), ஏரோநாட்டிக்கல் டெவலப்மெண்ட் ஏஜென்சிக்கும் (ADA) பிரதமர் வாழ்த்து தெரிவித்துள்ளார். “இந்திய விமானப் படையில் தேஜஸ் போர் விமானம் சேர்க்கப்பட்டது, நமக்கு அளவற்ற பெருமையையும் சந்தோஷத்தையும் அளித்துள்ளது. தேஜஸ் போர் விமானம், இந்திய விமானப் படையில் சேர்க்கப்பட்டத்தையொட்டி இந்துஸ்தான் ஏரோநாட்டிக்கல் நிறுவனத்திற்கும் (HAL), ஏரோநாட்டிக்கல் டெவலப்மெண்ட் ஏஜென்சிக்கும் (ADA) எனது வாழ்த்துகள். நமது உள்ளநாட்டு பாதுகாப்பு உற்பத்தி துறையை மேம்படுத்துவதற்கான நமது திறனையும் வலிமையையும் இது உணர்த்துகிறது” என்று பிரதமர் கூறியுள்ளார்.
மாநிலங்களவை உறுப்பினர்களாக தேர்ந்தெடுக்கப்பட்டுள்ள சர்பானந்த சோனோவால் மற்றும் டாக்டர் எல் முருகனுக்கு வாழ்த்து

அசாம் மற்றும் மத்திய பிரதேசத்திலிருந்து மாநிலங்களவை உறுப்பினர்களாக தேர்ந்தெடுக்கப்பட்டுள்ள திரு. சர்பானந்த சோனோவால் மற்றும் டாக்டர். எல். முருகன் ஆகியோருக்கு பிரதமர் திரு. நரேந்திர மோடி வாழ்த்து தெரிவித்துள்ளார். பிரதமர் தனது டுவிட்டரில், “அசாம் மற்றும் மத்தியப் பிரதேசத்தில் இருந்து மாநிலங்களவை உறுப்பினர்களாக தேர்ந்தெடுக்கப்பட்டுள்ள எனது அமைச்சரவை சகாக்கள் திரு. சர்பானந்த சோனோவால் @sarbanandsonwal மற்றும் டாக்டர். எல். முருகனுக்கு @Murugan_MoS எனது வாழ்த்துக்கள். நாடாளுமன்ற நடவடிக்கைகளை அவர்கள் செழுமைப்படுத்துவார்கள் என்றும் பொது மக்களின் நலனுக்கான நடவடிக்கைகளை மேலும் மேலும் மேம்படுத்துவார்கள் என்றும் நான் நம்புகிறேன்”, என்று கூறியுள்ளார்.
ஓணம் பண்டிகையை முன்னிட்டு பிரதமர் வாழ்த்து

பிரதமர் திரு. நரேந்திர மோடி ஓணம் பண்டிகையை முன்னிட்டு நாட்டு மக்களுக்கு வாழ்த்து தெரிவித்துள்ளார். “ அனைவருக்கும் ஓணம் வாழ்த்துகள். இந்த நன்னாளில் நம் சமுதாயத்தில் மகிழ்ச்சி, நல்லிணக்கம் மற்றும் நல்வாழ்வு செழிக்கட்டும்“ என்று பிரதமர் குறிப்பிட்டுள்ளார்.
முதலாவது “அருண் ஜெட்லி நினைவு சொற்பொழிவில்” பிரதமர் பங்கேற்பு

புதுதில்லியில் இன்று நடைபெற்ற முதலாவது அருண் ஜெட்லி நினைவு சொற்பொழிவு நிகழ்ச்சியில், பிரதமர் திரு நரேந்திர மோடி , சிங்கப்பூர் அரசின் மூத்த அமைச்சர் திரு தர்மன் சண்முகரத்தினம் ஆகியோர் கலந்து கொண்டனர். இன்று இந்த நிகழ்வின் போது பிரதமர் உரையாற்றினார். இந்நிகழ்வில் உரையாற்றிய பிரதமர், இன்று காலமான ஜப்பானின் முன்னாள் பிரதமர் திரு ஷின்சோ அபே உடனான தனது நெருங்கிய நட்பை நினைவு கூர்ந்தார். திரு அபேக்கு அஞ்சலி செலுத்திய பிரதமர், இன்று தமக்கு ஈடுசெய்ய முடியாத இழப்பு மற்றும் தாங்க முடியாத வேதனையின் நாள் என்று கூறினார். திரு அபேவை இந்தியாவின் நம்பகமான நண்பர் என்று அழைத்த பிரதமர், திரு ஷின்சோ அபேயின் ஆட்சிக் காலத்தில் இந்தியா-ஜப்பான் உறவுகளின் வளர்ச்சியை அடிக்கோடிட்டுக் காட்டினார். ஜப்பானின் உதவியுடன் மேற்கொள்ளப்படும் திட்டங்களின் மூலம், திரு அபே இன்னும் பல ஆண்டுகளாக இந்தியர்களின் இதயங்களில் நிலைத்திருப்பார் என்றார் அவர். தமது மற்றொரு நண்பரான அருண் ஜெட்லியை பிரதமர் அன்புடன் நினைவு கூர்ந்தார். கடந்த நாட்களை நினைவுகூரும் போது, அவர்களைப் பற்றிய பல விஷயங்கள், அவை தொடர்பான பல சம்பவங்கள் நினைவுக்கு வருகின்றன. அவருடைய பேச்சுத்திறனைக் கண்டு அனைவரும் வியந்தோம். அவரது ஆளுமை பன்முகத்தன்மை நிறைந்தது என்று கூறிய பிரதமர், திரு ஜெட்லிக்கு அஞ்சலி செலுத்தினார். சிங்கப்பூர் அரசின் மூத்த அமைச்சர் திரு. தர்மன் சண்முகரத்தினம், அருண் ஜெட்லி நினைவு சொற்பொழிவில் கலந்து கொண்டதற்காக பிரதமர் நன்றி தெரிவித்தார். இன்றைய கொள்கை வகுப்பாளர்களின் சவால்கள் மற்றும் இக்கட்டான சூழ்நிலைகளை விளக்கிய பிரதமர், “அரசின் தலைவராக 20 ஆண்டுகால அனுபவத்தின் சாராம்சம் அனைவரையும் சேர்க்காமல், உண்மையான வளர்ச்சி சாத்தியமில்லை. மேலும், வளர்ச்சி இல்லாமல் உள்ளடக்கும் இலக்கையும் நிறைவேற்ற முடியாதுஎன்பதுதான்" என்றார். அதனால்தான், ' அனைவரையும் உள்ளடக்கிய வளர்ச்சியின் வழியை தாங்கள் ஏற்றுக்கொண்டதாகவும், மேலும் அனைவரையும் சேர்க்க முயற்சித்ததாகவும் அவர் கூறினார். கடந்த 8 ஆண்டுகளில் உலகிலேயே முன்னெப்போதும் இல்லாத அளவுக்கு வேகம் மற்றும் சேர்க்கையின் அளவு உள்ளது என்று கூறிய அவர், 9 கோடிக்கும் அதிகமான பெண்களுக்கு எரிவாயு இணைப்புகள், ஏழைகளுக்கு 10 கோடிக்கும் அதிகமான கழிவறைகள், 45 கோடிக்கும் அதிகமான ஜன்தன் கணக்குகள், ஏழைகளுக்கு 3 கோடி உறுதியான வீடுகள் போன்ற நடவடிக்கைகளைப் பிரதமர் பட்டியலிட்டார். ஆயுஷ்மான் திட்டத்தின் கீழ் 50 கோடி மக்களுக்கும், கடந்த 4 ஆண்டுகளில் இலவச சிகிச்சையைப் பெற்றதை அவர் சுட்டிக்காட்டினார். “2014ஆம் ஆண்டுக்கு முன், 10 ஆண்டுகளில் 50 மருத்துவக் கல்லூரிகள் கட்டப்பட்டன. அதேசமயம், கடந்த 7-8 ஆண்டுகளில், இந்தியாவில் 209 புதிய மருத்துவக் கல்லூரிகள் கட்டப்பட்டுள்ளன, இது முன்பை விட 4 மடங்கு அதிகமாகும். மேலும், கடந்த 7-8 ஆண்டுகளில் இந்தியாவில் இளங்கலை மருத்துவ இடங்கள் 75% அதிகரித்துள்ளன. இப்போது இந்தியாவில் ஆண்டு மொத்த மருத்துவ இடங்களின் எண்ணிக்கை கிட்டத்தட்ட இரு மடங்காக அதிகரித்துள்ளது. இந்தத் துறையின் வளர்ச்சியில் உள்ளடங்கும் திட்டத்தின் தாக்கத்தை இந்தப் புள்ளிவிவரங்கள் மூலம் நாம் காணலாம்’’, என்றார் பிரதமர்.
ஸ்மார்ட்  இந்தியா ஹேக்கத்தான் 2020-ன் மாபெரும் இறுதிச் சுற்றில் பிரதமர் உரையாற்ற உள்ளார்

ஆகஸ்ட் 1 அன்று நடைபெறவுள்ள ஸ்மார்ட் இந்தியா ஹேக்கத்தான் 2020-ன் மாபெரும் இறுதிச் சுற்றில், பிரதமர் திரு.நரேந்திரமோடி, காணொலிக் காட்சி வாயிலாக உரையாற்ற உள்ளார். இந்த நிகழ்ச்சியையொட்டி, மாணவர்களுடனும் அவர் கலந்துரையாட உள்ளார். ர் நமது அன்றாட வாழ்வில் நாம் எதிர்கொள்ளும் சில சிக்கல்களுக்குத் தீர்வுகாண, மாணவர்கள் பயன்படுத்தக் கூடிய நாடுதழுவிய ஒரு ஏற்பாடாக இந்த ஸ்மார்ட் இந்தியா ஹேக்கத்தான் நடத்தப்படுவதுடன், புதுமையான பொருட்களைக் கண்டுபிடிக்கும் கலாச்சாரத்தை கற்பிக்கும் விதமாகவும், சிக்கல்களுக்குத் தீர்வுகாணும் மனநிலையை உருவாக்கும் நோக்கத்துடனும் நடத்தப்படுகிறது. இளைஞர்களின் மனதில், கூண்டுக்கு அப்பாற்பட்டு சிந்திக்கும் திறனை ஏற்படுத்துவதில் இந்தப் போட்டி மிகவும் வெற்றிகரமாக செயல்பட்டுள்ளது நிரூபணமாகியுள்ளது.ர் 2017-ல் நடத்தப்பட்ட முதலாவது ஸ்மார்ட் இந்தியா ஹேக்கத்தான் போட்டியில் 42,000 மாணவர்கள் பங்கேற்ற நிலையில், 2018-ல் 1 லட்சம் பேராகவும், 2019-ல் 2 லட்சம் பேராகவும் அதிகரித்தது. ஸ்மார்ட் இந்தியா ஹேக்கத்தான் 2020-ன் முதல் சுற்றில், 4.5 லட்சத்திற்கும் மேற்பட்ட மாணவர்கள் பங்கேற்றனர். இந்த ஆண்டுக்கான மென்பொருள் பிரிவினருக்கான மாபெரும் இறுதிப்போட்டி, நாடு முழுவதும் உள்ள அனைத்து போட்டியாளர்களும் ஆன்லைன் வாயிலாக பங்கேற்கும் விதமாக, அதற்கென உருவாக்கப்பட்ட அதிநவீன சிறப்பு அமைப்பின் மூலம் ஏற்பாடு செய்யப்பட்டுள்ளது. மத்திய அரசின் 37 துறைகள், 17 மாநில அரசுகள் மற்றும் 20 தொழில் நிறுவனங்கள் கொடுத்துள்ள 243 பிரச்சினைகளுக்குத் தீர்வுகாண்பதற்கான போட்டியில், 10,000-க்கும் மேற்பட்ட மாணவர்கள் பங்கேற்க உள்ளனர். ர்
மனதின் குரல் வினாடி-வினா நிகழ்ச்சியில் பங்கேற்க பிரதமர் அழைப்பு

பல்வேறு சமுதாய முயற்சிகள் உட்பட சமீபத்திய மனதின் குரல் அத்தியாயத்தில் இடம்பெற்றுள்ள பல்வேறு தலைப்புகளில் நடைபெறும் மனதின் குரல் வினாடி-வினா போட்டியில் பங்கேற்குமாறு பிரதமர் திரு நரேந்திர மோடி அழைப்பு விடுத்துள்ளார். இதுகுறித்து பிரதமர் தமது ட்விட்டர் பதிவில் கூறியிருப்பதாவது: “பல்வேறு சமுதாய முயற்சிகள் உட்பட இந்த மாத மனதின் குரல் நிகழ்ச்சியில் பல்வேறு தலைப்புகளில் நாம் உரையாடி உள்ளோம். நமோ செயலியில் மனதின் குரல் வினாடி-வினா போட்டியில் கலந்து கொள்ளுங்கள்”.
‘ எனது நண்பர் அபே சான்’ – ஷின்சோ அபேவு மறைவுக்கு பிரதமர் அஞ்சலி

ஜப்பானின் முன்னாள் பிரதமர் ஷின்சோ அபே மறைவுக்கு பிரதமர் திரு நரேந்திர மோடி அஞ்சலி செலுத்தியுள்ளார். இது குறித்து பிரதமர் ட்விட்டரில் கூறியிருப்பதாவது: "திரு. அபேயின் மறைவில், ஜப்பானும் உலகமும் ஒரு சிறந்த தொலைநோக்கு பார்வையாளரை இழந்துவிட்டன. மேலும், நான் ஒரு அன்பான நண்பரை இழந்துவிட்டேன். என் நண்பர் அபே சானுக்கு அஞ்சலி…" "நான் அபே சானை முதன்முதலில் 2007 இல் சந்தித்தேன், அதன் பிறகு, நாங்கள் பல மறக்கமுடியாத தொடர்புகளை வைத்திருந்தோம். அவை ஒவ்வொன்றையும் நான் போற்றுவேன். அபே சான் இந்தியா-ஜப்பான் உறவை ஊக்குவித்தார். புதிய இந்தியா அதன் வளர்ச்சி வேகத்தை அதிகரிக்கும்போது ஜப்பான் அருகே இருப்பதை அவர் உறுதி செய்தார்’’. "உலகளாவிய தலைமைத்துவத்தைப் பொறுத்த வரையில், அபே சான் அவரது காலத்தை விட முன்னேறிச் சென்றார். குவாட், ஆசியான் தலைமையிலான மன்றங்கள், இந்தோ பசிபிக் பெருங்கடல் முன்முயற்சி, ஆசியா-ஆப்பிரிக்கா வளர்ச்சி பாதை மற்றும் பேரிடர் தாங்கும் உள்கட்டமைப்புக்கான கூட்டணி அனைத்தும் அவரது பங்களிப்புகளால் பயனடைந்தன. "
முன்னாள் பிரதமர் டாக்டர் மன்மோகன் சிங்குக்கு, பிரதமர்  பிறந்த நாள் வாழ்த்து

முன்னாள் பிரதமர் டாக்டர் மன்மோகன் சிங் பிறந்த நாளில், அவருக்கு பிரதமர் திரு நரேந்திர மோடி வாழ்த்து தெரிவித்துள்ளார். இது குறித்து சுட்டுரையில் பிரதமர் கூறியதாவது; ‘‘நமது முன்னாள் பிரதமர் டாக்டர்.மன்மோகன் சிங்குக்கு பிறந்தநாள் வாழ்த்துகள். அவரது நீண்ட கால வாழ்வு மற்றும் சிறந்த ஆரோக்கியத்துக்காக நான் பிரார்த்திக்கிறேன்.’’ —–
பிரதமர் நாளை ராஜஸ்தான் செல்கிறார்; பல்வேறு முக்கியமான நெடுஞ்சாலைத் திட்டங்களை தொடங்கி வைக்கிறார்

பிரதமர் திரு. நரேந்திர மோடி நாளை ராஜஸ்தான் மாநிலத்தில் உள்ள உதயப்பூருக்குச் செல்கிறார். பல்வேறு முக்கியமான நெடுஞ்சாலைத் திட்டங்களுக்கு அடிக்கல் நாட்டுகிறார் மற்றும் தொடங்கி வைக்கிறார். இந்தத் திட்டங்களுக்கான மொத்த செலவீனம் சுமார் ரூ.15,000 கோடி என்று மதிப்பிடப்பட்டுள்ளது. பிரதமர் தொடங்கி வைக்கும் திட்டங்களாவன: கோட்டாவில் சம்பல் ஆற்றின் குறுக்கே ஆறு வழிப் பாலம் அமைப்பது, தேசிய நெடுஞ்சாலை எண் 8ல் கோமதி சந்திப்பு – உதய்ப்பூர் பிரிவை நான்கு வழிப்பாதையாக மாற்றுவது, தேசிய நெடுஞ்சாலை எண்-758 ல் ராஜ்சமந்த் – பில்வாரா பிரிவை நான்கு வழிப்பாதையாக மாற்றுவது. ஜெய்ப்பூர் வட்டச் சாலை உள்பட பல்வேறு முக்கியமான திட்டங்களுக்கு பிரதமர் அடிக்கல் நாட்டுகிறார். அதைத் தொடர்ந்து பிரதமர் பொதுக் கூட்டத்திலும் உரையாற்றுகிறார். பின்னர், உதயப்பூரில் உள்ள பிரதாப் கவுரவ் மையத்திற்கு திரு. நரேந்திர மோடி செல்கிறார். மேவார் அரசின் புகழ்பெற்ற மன்னரான மகாராணா பிரதாப்பின் வாழ்க்கை, வீரம், சாதனைகளை விளக்கும் பொருட்கள் இங்கு கண்காட்சியாக வைக்கப்பட்டுள்ளன.
கால்நடைப் பல்கலைக் கழகத்தின் பயிற்சி மற்றும் ஆராய்ச்சி மையத்தை நிறுவுவதற்கென அவீக்கா நகரில் உள்ள மத்திய செம்மறி ஆடு மற்றும் கம்பளி ஆராய்ச்சி நிறுவனத்திற்கு சொந்தமான 50 ஏக்கர் நிலம் ராஜஸ்தான் மாநில அரசுக்கு மாற்றம் செய்யப்பட்டது

பிரதமர் திரு. நரேந்திர மோடி தலைமையில் கூடிய மத்திய அமைச்சரவை, ராஜஸ்தான் மாநிலம், டோங்க் மாவட்டம், மல்புரா தாலுக்கா, அவீக்கா நகரில் அமைந்துள்ள மத்திய செம்மறி ஆடு மற்றும் கம்பளி ஆராய்ச்சி நிறுவனத்திற்கு சொந்தமான 50 ஏக்கர் நிலத்தை ராஜஸ்தான் மாநிலம் பீகானீரில் உள்ள ராஜஸ்தான் கால்நடை மருத்துவம் மற்றும் விலங்கு அறிவியல் பல்கலைக் கழகத்தின் சார்பில் கால்நடை மருத்துவ பல்கலைக் கழக பயிற்சி மற்றும் ஆராய்ச்சி மையம் ஒன்றை நிறுவுவதற்கென ராஜஸ்தான் மாநில அரசுக்கு இலவசமாக வழங்க ஒப்புதல் அளித்தது. குறிப்பிட நோக்கத்திற்காக மட்டுமே இந்த நிலம் பயன்படுத்தப்படும் என ராஜஸ்தான் மாநில அரசு வழங்கும் உறுதிமொழியின் அடிப்படையில்தான் இந்த நில மாற்றம் நடைபெறும். ராஜஸ்தானில் கால்நடை மருத்துவம் மற்றும் விலங்கு அறிவியல் தொடர்பான பகுதிகளில் ஆராய்ச்சிகளை மேற்கொள்ள மத்திய செம்மறி ஆடு மற்றும் கம்பளி ஆராய்ச்சி நிறுவனம், இந்திய விவசாய ஆராய்ச்சி கவுன்சில் ஆகியவை தேவையான தொழில்நுட்ப உதவியை [எவ்விதமான நிதிப் பொறுப்பும் இல்லாத வகையில்] வழங்கும். எதிர்காலத்தில் இந்தப் பயிற்சி மையம் செயல்படாமல் நின்று போகு நிலை ஏற்படுமானால், அதிலுள்ள கட்டமைப்பு வசதிகள் அனைத்துடனும் இதற்கென வழங்கப்பட்டுள்ள 50 ஏக்கர் நிலத்தையும் முழுமையாக, கால்நடை மருத்துவம் மற்றும் விலங்கு அறிவியல் தொடர்பான ஆராய்ச்சி நோக்கத்திற்காக, மத்திய செம்மறி ஆடு மற்றும் கம்பளி ஆராய்ச்சி நிறுவனத்திடம் இலவசமாக மீண்டும் ஒப்படைக்கப்பட வேண்டும். அவீக்கா நகரில் இத்தகைய மையம் ஒன்றை நிறுவுவதென்பது பல்கலைக் கழகத்திற்கும் மத்திய ஆராய்ச்சி நிறுவனத்திற்குமிடையே பரஸ்பர நலன்களுக்கான ஒத்துழைப்பை வலுப்படுத்தும். இந்த மையம் கிராமப்புற மக்களுக்கு, குறிப்பாகப் பெண்களுக்கு, வாழ்க்கைக்கான பாதுகாப்பையும், பாலின சமத்துவத்தையும் மேம்படுத்தும். இதன் விளைவாக, கிராமப்புற மக்கள், குறிப்பாக பெண்கள், சுயவலிமை பெறுவார்கள். மேலும் கால்நடை வளர்ப்பிலிருந்து பயன்பெறும் வகையில், உற்பத்தியை மேம்படுத்தும் வகையில், மிகக் குறைந்த செலவிலான, சுற்றுச் சூழலுக்கு உகந்த, நீடித்து நிற்கக் கூடிய தொழில்நுட்பத்தை, அந்தந்த பகுதிகளுக்கு உகந்த வகையில் வழங்குவது; அதைப் பற்றிய செயல்முறை விளக்கங்களை செய்து காட்டுவது போன்ற பணிகளை இந்த மையம் மேற்கொள்ளும்.
குஜராத் மாநிலம் லோத்தலில் உள்ள தேசிய கடல் சார் பாரம்பரிய வளாகப் பணியின் முன்னேற்றத்தை காணொலி காட்சி மூலம் பிரதமர் ஆய்வு  செய்தார்

குஜராத் மாநிலம் லோத்தலில் உள்ள தேசிய கடல் சார் பாரம்பரிய வளாகப் பணியின் முன்னேற்றத்தை இன்று காணொலி காட்சி மூலம் பிரதமர் திரு நரேந்திர மோடி ஆய்வு செய்தார். இந்த நிகழ்வில் திரண்டிருந்த மக்களிடையே உரையாற்றிய பிரதமர் இந்தத் திட்டத்தின் வேகம் குறித்து மகிழ்ச்சி தெரிவித்தார். செங்கோட்டை கொத்தளத்திலிருந்து தாம் உரையாற்றிய போது, 5 உறுதிமொழிகள் பற்றி பேசியதை நினைவு கூர்ந்த பிரதமர், நமது பாரம்பரியத்திற்காக பெருமிதம் கொள்ளவேண்டும் என்று கூறியதை கோடிட்டுக் காட்டினார். பழங்காலத்தில் இந்தியாவின் வர்த்தகமும், வணிகமும் பெருமளவு பரவியிருந்ததை எடுத்துரைத்த பிரதமர், உலகின் ஒவ்வொரு நாகரீகத்துடனும் இந்தியாவிற்கு தொடர்பு இருந்ததை சுட்டிக்காட்டினார். ஆயிரக்கணக்கான ஆண்டுகளாக நீடித்த அடிமைத்தனம், நமது பாரம்பரியத்தை உடைத்தது மட்டுமின்றி நமது பாரம்பரியம் மற்றும் திறமைகளிலிருந்து மாறுபட்டும் வளரவேண்டிய நிலை ஏற்பட்டது என்று அவர் குறிப்பிட்டார். சிந்து சமவெளி நாகரீக காலத்தில், லோத்தல் என்பது மிகப் பெரிய வர்த்தக மையமாக இருந்தது மட்டுமின்றி, இந்தியாவின், கடல்சார் ஆற்றலுக்கும், வளத்திற்கும் அடையாளமாக இருந்தது என்று அவர் கூறினார். லட்சுமி, சரஸ்வதி ஆகிய தெய்வங்களின் ஆசி இந்தப் பகுதிக்கு இருந்தது பற்றி குறிப்பிட்ட அவர், லோத்தல் துறைமுகத்தில் அக்காலத்தில் 84 நாடுகளின் கொடிகள் பறந்ததாகவும், வல்லபி என்பது 80 நாடுகளைச் சேர்ந்த மாணவர்களின் இருப்பிடமாக இருந்துள்ளதாகவும் கூறினார். லோத்தலில் அமைக்கப்படும் தேசிய கடல்சார் பாரம்பரிய வளாகம், இந்தியாவின் பன்முக கடல்சார் வரலாற்றை கற்பதற்கும் புரிந்துகொள்வதற்குமான மையமாக செயல்படும் என்று அவர் தெரிவித்தார். சாமானிய மக்களும் எளிதாக இந்திய வரலாற்றை அறிந்துகொள்ளும் வகையில், இந்த வளாகம் அமைக்கப்படுகிறது என்று அவர் கூறினார். லோத்தலில் அமைக்கப்படும் தேசிய கடல்சார் வளாகம் ஒவ்வொரு இந்தியருக்கும் பெருமிதம் அளிக்கும் என்று பிரதமர் உறுதிபட தெரிவித்தார். இந்த நிகழ்ச்சியில், குஜராத் முதலமைச்சர் திரு பூபேந்தர் படேல், மத்திய அமைச்சர்கள் திரு மன்சுக் மாண்டவியா, திரு சர்பானந்த சோனாவால் ஆகியோரும் பங்கேற்றனர்.
சவுராஷ்டிரா பட்டேல் கலாச்சார சமாஜ் சர்வதேச மாநாட்டில் காணொலி காட்சி மூலம் பிரதமர் உரை

பிரதமர் திரு. நரேந்திர மோடி இன்று நடந்த எட்டாவது சர்வதேச சவுராஷ்டிரா பட்டேல் கலாச்சார சமாஜ் மாநாட்டில் காணொலி காட்சி மூலம் உரையாற்றினார். இந்த ஆண்டு அமெரிக்காவில் உள்ள கலிஃபோர்னியாவில் இந்த சர்வதேச மாநாடு நடைபெறுகிறது. வெளிநாடுவாழ் இந்தியர்களின் குறிப்பாக சவுராஷ்டிரா பட்டேல் சமுதாயத்தினரின் முயற்சிகளைப் பாராட்டிய பிரதமர், வெளிநாடுவாழ் இந்தியர்கள் எப்போதும் இந்தியாவை பெருமைப்படுத்தி வருகிறார்கள் என்று கூறினார். இந்திய பாஸ்போர்ட்டுக்கு உலகம் முழுவதும் காணப்படும் மதிப்பை வைத்து அவர்களது முயற்சிகளை எடை போடலாம் என்று அவர் தெரிவித்தார். தூய்மை இந்தியா போன்ற அரசின் பல்வேறு திட்டங்கள் நாட்டின் சுற்றுலாத்துறைக்கு பெரும் ஊக்கத்தை அளித்துள்ளதாக பிரதமர் குறிப்பிட்டார். வெளிநாடுவாழ் இந்திய சமுதாயத்தினர் ஒவ்வொரு ஆண்டும் குறைந்தது ஐந்து குடும்பத்தினரையாவது இந்தியாவுக்கு பயணம் மேற்கொள்ள ஊக்கப்படுத்த வேண்டும் என்று அவர் கேட்டுக் கொண்டார். இது ஒரே பாரதம், சிறந்த பாரதம் இயக்கத்தின் நோக்கத்தை நிறைவேற்ற புதிய வழியை ஏற்படுத்தும். இதன் மூலம் இந்தியாவின் சுற்றுலா வளர்ச்சிக்கு மிகப்பெரிய ஊக்கம் கிடைக்கும். மகாத்மா காந்தியின் கனவான தூய்மை இந்தியா திட்டத்தின் வெற்றிக்கு வெளிநாடுவாழ் இந்தியர்கள் ஒவ்வொருவரும் எவ்வாறு பங்களிக்கலாம் என்பது குறித்தும் பிரதமர் விளக்கினார். வரும் அக்டோபர் மாதம் 2-ஆம் தேதி முதல் மகாத்மாகாந்தியின் 150-ஆவது பிறந்த தினக் கொண்டாட்டங்கள் இந்தியாவில் தொடங்கும் என்று பிரதமர் தெரிவித்தார். இந்தியாவின் இரும்பு மனிதர் சர்தார் வல்லபாய் பட்டேலின் பெயரில் பிரம்மாண்டமான ஒற்றுமை சிலை நர்மதை நதியில் நிர்மாணிக்கப்பட்டுள்ளதாக அவர் கூறினார். இந்த ஆண்டு அக்டோபர் 31-ஆம் தேதி அந்தப்பணிகள் நிறைவடையும் என்று அவர் தெரிவித்தார். பணிகள் நிறைவடைந்ததும் உலகின் மிக உயரமான சிலையாக அது இருக்கும். நிகழ்ச்சியில் உரையாற்றிய திரு.நரேந்திரமோடி, இந்தியா தற்போது உலகின் ஒளிரும் நட்சத்திரமாக காணப்படுகிறது என்று தெரிவித்தார். இந்தியா தற்போது விரைவான பொருளாதார வளர்ச்சி, நேர்மையான வெளிப்படையான நிர்வாகத்திற்கு எடுத்துக்காட்டாக திகழ்கிறது என்று அவர் குறிப்பிட்டார். ஜி.எஸ்.டி, ஊழலுக்கு எதிரான கடுமையான நடவடிக்கை போன்ற முன்முயற்சிகள் மக்கள் நேர்மையுடன் தொழில் நடத்துவதற்கு உதவி உள்ளது. இந்த முன்முயற்சிகள் காரணமாக எளிதாக தொழில் புரியும் நாடுகளின் கடந்த நான்காண்டு பட்டியலில் இந்தியா 42 இடங்கள் முன்னேறியுள்ளது என்று அவர் மேலும் தெரிவித்தார். புதிய இந்தியாவைப் படைக்கும் கனவை நனவாக்க வெளிநாடுவாழ் இந்திய சமுதாயத்தினர் பாடுபட வேண்டும் என்று பிரதமர் கேட்டுக்கொண்டார்.
இந்தி தினம் – பிரதமர் வாழ்த்து

இந்தி தினத்தை முன்னிட்டு பிரதமர் திரு நரேந்திர மோடி மக்களுக்கு வாழ்த்து தெரிவித்துள்ளார். “भाषा वह माध्यम है जिससे कोई भी समाज अपना ज्ञान, संस्कृति और संस्कार भावी पीढ़ियों तक पहुंचाता है। हिन्दीह दिवस के अवसर पर हिंदी भाषा के प्रचार-प्रसार में लगे भाषाविदों और हिंदी प्रेमियों को हार्दिक बधाई व शुभकामनाएं।“, என்று பிரதமர் கூறியுள்ளார்.
சர்வதேச மாற்றுத்திறனாளிகள் தினத்தில், நமது மாற்றுத்திறனாளி சகோதரிகள் மற்றும் சகோதரர்களின் தைரியத்தையும் சாதனைகளையும் பிரதமர் பாராட்டினார்

சர்வதேச மாற்றுத்திறனாளிகள் தினத்தில் நமது மாற்றுத்திறனாளி சகோதரிகள் மற்றும் சகோதரர்களின் தைரியத்தையும் சாதனைகளையும் பிரதமர் திரு நரேந்திர மோடி பாராட்டியுள்ளார். தொடர்ச்சியான ட்விட்டர் பதிவுகளில் பிரதமர் கூறியிருப்பதாவது; “சர்வதேச மாற்றுத்திறனாளிகள் தினத்தில், நமது மாற்றுத்திறனாளி சகோதரிகள் மற்றும் சகோதரர்களின் துணிச்சலையும் சாதனைகளையும் நான் பாராட்டுகிறேன். மாற்றுத்திறனாளிகளுக்கு வாய்ப்புகளை உருவாக்கி அவர்கள் பிரகாசிக்க ஏதுவாக எங்கள் அரசு பல முயற்சிகளை மேற்கொண்டுள்ளது.” “எங்கள் அரசு அணுகல்தன்மையில் சமமாக கவனம் செலுத்துகிறது, இது முதன்மையான திட்டங்கள் மற்றும் அடுத்த ஜென் இன்ஃப்ரா உருவாக்கம் ஆகியவற்றில் பிரதிபலிக்கிறது. மாற்றுத்திறனாளிகளின் வாழ்க்கையில் நேர்மறையான மாற்றத்தைக் கொண்டு வர அடித்தளநிலையில் பணிபுரியும் அனைவரையும் நான் பாராட்ட விரும்புகிறேன்.”
திரு. சி.எஸ்.ஷிவாலி மறைவிற்கு பிரதமர் இரங்கல்

திரு. சி.எஸ். ஷிவாலி மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். “கர்நாடக அமைச்சர் திரு. சி.எஸ். ஷிவாலியின் குடும்பத்தினருக்கும், அவரது ஆதரவாளர்களுக்கும் எனது இரங்கல்கள். கர்நாடக மாநிலத்திற்கு அவர் ஆற்றிய சேவையினால் அவர் என்றும் மக்கள் நினைவில் இருப்பார். அவரது ஆன்மா சாந்தி அடையட்டும் என்று பிரதமர் தனது இரங்கல் செய்தியில் குறிப்பிட்டுள்ளார்.
கிளாஸ்கோவில் நடைபெற்ற சிஓபி26  உச்சிமாநாட்டில் பிரதமர் மோடி –நேபாள பிரதமர் சந்திப்பு

ஸ்காட்லாந்தின் கிளாஸ்கோ நகரில் நவம்பர் 2, 2021 அன்று நடைபெற்ற பருவ நிலை மாற்றம் தொடர்பான சிஓபி26 உச்சி மாநாட்டில் பங்கேற்ற பிரதமர் திரு. நரேந்திர மோடியும், நேபாள பிரதமர் திரு.ஷேர் பகதூர் டியூபாவும் சந்தித்து பேசினர். 2. கோவிட்-19 தொற்றுநோய்க்கு எதிராக நடந்து வரும் முயற்சிகள் உட்பட இருதரப்பு ஒத்துழைப்பை மேலும் வலுப்படுத்துவதற்கான வழிகள் குறித்து இரு தலைவர்களும் விவாதித்தனர். இந்தியாவிலிருந்து நேபாளத்திற்கு தடுப்பூசிகள், மருந்துகள் மற்றும் மருத்துவ உபகரணங்களை வழங்குவது, எல்லைகளைத் தாண்டி சரக்குகளின் தடையற்ற பரிமாற்றத்தை உறுதி செய்வது உட்பட கொரோனா நோய் தொற்று காலங்களின்போது இந்தியாவிற்கும் நேபாளத்திற்கும் இடையிலான சிறந்த ஒத்துழைப்பு குறித்து இரு தலைவர்களும் பேசினர். தொற்று நோய்க்குப் பிந்தைய மீட்சி சமயத்திலும் நெருக்கமாக பணியாற்ற இரு தலைவர்களும் ஒப்புக்கொண்டனர். 3.இந்த ஆண்டு ஜூலை மாதம் நேபாளத்தின் பிரதமராக திரு டியூபா பதவியேற்றபோது, நடைபெற்ற தொலைபேசி உரையாடலுக்குப் பிறகு, பிரதமர் டியூபா மற்றும் பிரதமர் மோடி இடையேயான முதல் சந்திப்பு இதுவாகும்.
மியான்மருடன் பாரம்பரிய மருத்துவ முறைகள் துறையில் கூட்டுறவுக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதம மந்திரி திரு நரேந்திர மோடி தலைமையில் கூடிய மத்திய அமைச்சரவை, இந்தியா மற்றும் மியான்மர் இடையே பாரம்பரிய மருத்துவ முறைகள் துறையில் கூட்டுறவுக்கான புரிந்துணர்வு ஒப்பந்தத்தில் கையெழுத்திடுவதற்கான தனது ஒப்புதலை வழங்கியது. இந்த புரிந்துணர்வு ஒப்பந்தம், மியான்மரில் ஆயுஷ்/பராம்பரிய மருத்துவ முறைகளின் வளர்ச்சிக்கு இருநாடுகளுக்கு இடையேயான கூட்டுறவிற்கான நடைமுறைகளை அளிக்கும். இது ஆயுஷ் மருத்துவ அமைப்புக்கு முக்கியத்துவம் அளிப்பதோடு, பாதுகாப்பு, உற்பத்தி மற்றும் நிலைபெற செய்தலுக்கு ஊக்கமளிக்கும்.
இந்திய ஆடவர் ஹாக்கி அணி வெள்ளிப் பதக்கம் வென்றது குறித்து  பிரதமர் பெருமிதம்

பர்மிங்காம் காமன்வெல்த் போட்டியில் வெள்ளிப் பதக்கம் வென்ற இந்திய ஆடவர் ஹாக்கி அணிக்கு பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது; "காமன்வெல்த் போட்டியில் உற்சாகமான செயல்திறன் மிக்க ஆடவர் ஹாக்கி அணி வெள்ளிப் பதக்கம் வென்றதற்காக பெருமைப்படுகிறேன். வரும் காலங்களில் இந்த அணி இந்தியாவைப் பெருமைப்படுத்தும் வகையில் தொடர்ந்து ஹாக்கி விளையாட இளைஞர்களை ஊக்குவிக்கும் என்று நான் நம்புகிறேன். #Cheer4India"